ติดหล่มโมนิก้าและทีมงาน
*ดูเหมือนสถานการณ์ของตลาดหุ้นไทยยังติดหล่มกับเรื่องเดิมๆ ทุกอย่างยังเป็นเกมของนักลงทุนรายใหญ่คอยกำหนด ขณะที่กองทุนขี้ตืด กับ ปอบผีฟ้า ก็สวมวิญญาณนักฉวยโอกาสได้อย่างยอดเยี่ยม เดี๊ยนถึงไม่อยากมองอะไรไกลเกินกว่าที่เป็นอยู่ เพราะทุกครั้งที่คาดหวังสูงทีไร มักเกิดอาการอกหักดังเปาะเป็นประจำ ตั้งแต่นั้นเลยเลิกคาดหวังสิ่งต่างๆ ในทันทีเจ้าค่ะ
19 มิ.ย. 2558

*ดูเหมือนสถานการณ์ของตลาดหุ้นไทยยังติดหล่มกับเรื่องเดิมๆ ทุกอย่างยังเป็นเกมของนักลงทุนรายใหญ่คอยกำหนด ขณะที่กองทุนขี้ตืด กับ ปอบผีฟ้า ก็สวมวิญญาณนักฉวยโอกาสได้อย่างยอดเยี่ยม เดี๊ยนถึงไม่อยากมองอะไรไกลเกินกว่าที่เป็นอยู่ เพราะทุกครั้งที่คาดหวังสูงทีไร มักเกิดอาการอกหักดังเปาะเป็นประจำ ตั้งแต่นั้นเลยเลิกคาดหวังสิ่งต่างๆ ในทันทีเจ้าค่ะ
*เนื่องจากเป็นที่ทราบกันโดยทั่วไปว่าปัจจัยหลายอย่างอยู่นอกเหนือการควบคุม แถมกระแสข่าวที่ออกมาชอบประโคมแต่เรื่องดีๆ พอไม่เป็นอย่างที่มองกันไว้ มักออกข่าวร้ายๆ ตลอดเวลา “โมนิก้า” ถึงมองไม่เห็นโอกาสที่ดัชนีจะทะยานขึ้นอย่างแข็งแกร่ง บวกกับในช่วงที่ผ่านมามีแต่การเม้าท์ถึงปัจจัยลบหยุมหยิมเต็มไปหมด ใครจะกล้าขนเงินมาในตลาดหุ้นอีกล่ะค่ะ
*งานนี้ไม่ต้องบรรยายเรื่องราวต่างๆ ให้เสียเวลาทำมาหากิน เพราะประเด็นที่ถูกหยิบยกขึ้นมาเม้าท์ในเที่ยวนี้เป็นเรื่อง window dressingซึ่งเป็นเหตุการณ์เดิมๆ ที่เกิดขึ้นเป็นประจำทุกไตรมาส แถมทุกคนมีความคาดหวังต่อเรื่องนี้ค่อนข้างเยอะ จึงตั้งธงกันว่าตลาดหุ้นในสัปดาห์หน้าจะดีขึ้นซะอย่างนั้น! ทั้งที่เห็นกันเต็มสองลูกตาว่ายังไม่มีอะไรดีขึ้นอย่างเป็นรูปธรรมเจ้าค่ะ
*นั่นหมายความว่า ความเสี่ยงในการลงทุนยังเท่าเดิม โอกาสกอบโกยกำไรลดลงเรื่อยๆ ส่งผลให้หุ้นบลูชิพยังเป็นแค่ทางผ่าน หุ้นเก็งกำไรกลายเป็นตัวเลือกหลัก ดัชนีก็เลยแกว่งตัวไปมาในกรอบ 1,480-1,520 จุดต่อไปอย่างไม่มีกำหนด จึงไม่ต้องแปลกใจที่วานนี้ดัชนีทรุดตัวลงมาปิดที่ 1,508.04จุด ลบไป 6.75 จุด ด้วยมูลค่าการซื้อขาย 4 หมื่นล้านบาทเพราะมันไม่มีตัวเร้าอารมณ์ให้ซื้อหุ้นต่อไงล่ะค่ะ
 *“โมนิก้า” ถึงไม่อยากขัดศรัทธาผู้เล่น เดี๋ยวจะหาว่า “มือไม่พาย เอาเท้าราน้ำ” เพราะทันทีที่เห็นหุ้น AOTรูดลงมาปิดที่ 307 บาท ลบไป 10 บาท หรือลงไป 3% ด้วยมูลค่าการซื้อขาย 3.90 พันล้านบาท มันหมายความว่าการสื่อสารทางภาษามีปัญหา! วันก่อนหุ้นกลุ่มนี้เพิ่งดีใจเรื่อง ICAO ขยายเวลา วานนี้ดันมีการขึ้นธงแดงประเทศไทย พร้อมกับตอกหน้าเรื่องความปลอดภัยในการบิน..เซ็งเป็ดอย่างแรงเจ้าค่ะ
                *เหมือนกับเหตุการณ์ที่เกิดขึ้นกับ IRPCโดนถล่มทิ้งอย่างหนักหน่วงตั้งแต่เช้าจรดเย็น หลังจาก BBLแจ้งขายหุ้น  บิ๊กล็อต 480 ล้านหุ้น ในราคาหุ้นละ 4.06 บาท โดยจะบันทึกกำไรจากการขายหุ้นเกือบ 2,000ล้านบาทในไตรมาส 2 “โมนิก้า” บอกได้ทันทีว่า มันเป็นสถานการณ์ที่กระทบกระเทือนทางจิตใจ หุ้นถึงดิ่งลงมาปิดที่ 4.12บาท ลบไป 0.16 บาท หรือลงไป 3.70% ด้วยมูลค่า 1,000 ล้านบาท แถมบางคนเม้าท์ถึงสาเหตุขายหุ้นครั้งนี้ น่าจะเป็นการนำเงินไปจ่าย กสทช. หลังจาก “เจ๊ติ๋ม” ก่อเรื่องไว้นั้น มันเป็นเรื่องที่น่ารับฟังอยู่เหมือนกัน ส่วนจะจริงหรือไม่ ต้องให้ผู้ที่เกี่ยวข้องมาอธิบายเองนะจ๊ะ
*ส่วนในรายของหุ้นกำจัดขยะ BWG ทันทีที่หมดสตอรี่ หมดกองหนุนเข้ามาช่วย แถมขาใหญ่พักรบชั่วคราว ราคาหุ้นก็ซึมลงมาเรื่อยๆ  แพตเทิร์นของหุ้นถึงมีลักษณะไซด์เวย์ดาวน์ จุดสูงสุดของการเด้งกลับต่ำลงเรื่อยๆ “โมนิก้า” ถึงต้องออกมาย้ำความเสี่ยงที่เพิ่มขึ้น ขนาดวานนี้เด้งขึ้นมาถึง 1.93 บาท สุดท้ายหมดแรงลงมายืนอยู่ที่ 1.82บาท ลบไป 0.05บาท หรือลงไป 2.70% ด้วยมูลค่าการซื้อขาย 870 ล้านบาท มันเป็นจังหวะคาบลูกคาบดอก คนเล่นต้องวัดความไวกันเอาเองเจ้าค่ะ
*เม้าท์ถึงเรื่องความไว “โมนิก้า” ต้องหันหลังมามอง AJDก่อนใครเพื่อนเลย แรงขับเคลื่อนของหุ้นเที่ยวนี้เป็นอะไรที่น่าสนใจมากๆ บวกกับผู้คนในตลาดหุ้นออกอาการหูผึ่งเมื่อมีข่าวแว่วๆ เกี่ยวกับการซื้อกิจการ หุ้นถึงวิ่งขึ้นมาปิดที่ 0.94บาท บวกไป 0.11บาท หรือขึ้นไป 13% ด้วยมูลค่าการซื้อขาย 230 ล้านบาท มันเป็นเหตุการณ์ที่น่าตามไปดูเสียจริงๆ หรือครั้งนี้จะเป็นการพลิกโฉมครั้งสำคัญหรือเปล่า?..อิอิอิ
*ส่วนคนที่พลิกโฉมกำไรไปก่อนใครเพื่อนในเที่ยวนี้ต้องยกให้ CHOล่าสุด ขสมก.ยืนยันลงนามสัญญาโครงการจัดซื้อรถโดยสารใช้ก๊าซธรรมชาติเป็นเชื้อเพลิง (NGV) จำนวน 489 คัน ภายในเดือนมิถุนายนนี้แน่นอน และเมื่อมองถึงตัวเลขรายได้ที่จะเติบโตแบบก้าวกระโดด “โมนิก้า” ถึงต้องแนะนำให้แฟนคลับหันมามองหุ้นตัวนี้เป็นการด่วน งานนี้ถ้าดีดลูกคิดเล่นๆ จะเห็นว่าเป้า 5.50 บาทไม่ไกลเกินเอื้อม แถมวานนี้หุ้นปิดแค่ระดับ 4.02บาท บวกไป 0.06 บาท ยังเหลือแก๊ปให้เล่นอีกเพียบแบบนี้..ห้ามพลาดนะค่ะ
*เนื่องจากจิ้งจกแถวจังหวัดขอนแก่นได้ยินเสียงแว่วๆ ว่า “เสี่ยจิง” เจ้าของ ช.ทวีได้มีการพูดคุยกับBSM กับKCMเพื่อทำโปรเจ็กต์อะไรบางอย่างรวมกันในอนาคต  ซึ่งจะทำให้ทั้ง 3 บริษัทเติบโตอย่างมีนัยสำคัญ“โมนิก้า” ถึงต้องรีบมาเม้าท์ให้แฟนคลับฟังตั้งแต่เนิ่นๆ เดี๋ยวจะหาว่ามีอะไรดีแล้วไม่บอกกันบ้างเลย ล่าสุดรายแรกปิดที่ 0.83บาท บวกไป 0.02 บาท ส่วนรายหลังปิดที่  1.46 บาท ลบไป 0.02 บาท งานนี้ได้แต่เม้าท์ว่า โปรดติดตามตอนต่อไป..อิอิอิ
*อีกหนึ่งรายที่ “โมนิก้า” อยากให้จับตาดูต่อไปก็คือ RS ภายใต้การกุมบังเหียนของ“เฮียฮ้อ” เจ้าของสถานีโทรทัศน์ช่อง 8  ล่าสุดได้ข่าวว่าประสบความสำเร็จต่อเนื่องจนฉุดไม่อยู่กับธุรกิจสื่อทีวีดิจิตอล เรตติ้งเพิ่มขึ้นอย่างต่อเนื่องก็ยังไม่หนำใจ ตัวเฮียลงทุนลงแรงเปิด “เพลินทีวี”ช่องดาวเทียมน้องใหม่ หวังจับกลุ่มคนรุ่นใหญ่ทั่วประเทศแบบนี้ ไม่รวยก็ให้มันรู้ไปซิ!